題太和樓壁
作者：無名氏
朝代：宋

paragraphs: 太和酒樓三百間，大槽晝夜聲潺潺。
千夫承糟萬夫甕，有酒如海糟如山。
銅鍋鎔盡龍山雪，金波湧出西湖月。
星宮瓊漿天下無，九醖仙方誰漏泄。
皇都春色滿錢塘，蘇小當壚酒倍香。
席分珠履三千客，後列金釵十二行。
一座行觴歌一曲，樓東聲斷樓西續。
就中茜袖擁紅牙，春葱不露人如玉。
今年和氣光華夷，遊人不醉終不歸。
金貂玉塵寧論價，對月逢花能幾時。
有箇酒仙人不識，幅巾大袖豪無敵。
醉後題詩自不知，但見龍蛇滿東壁。